Document ID: 31993R2140

ΚΑΝΟΝΙΣΜΟΣ (ΕΟΚ) αριθ. 2140/93 ΤΗΣ ΕΠΙΤΡΟΠΗΣ της 28ης Ιουλίου 1993 για τις λεπτομέρειες εφαρμογής του καθεστώτος ελάχιστης τιμής κατά την εισαγωγή για ορισμένα κόκκινα φρούτα καταγωγής Ουγγαρίας, Πολωνίας, Τσεχικής Δημοκρατίας, Σλοβακικής Δημοκρατίας, Ρουμανίας και Βουλγαρίας και περί καθορισμού των ελαχίστων τιμών κατά την εισαγωγή, που εφαρμόζονται έως τις 30 Απριλίου 1994
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 1988/93 του Συμβουλίου της 19ης Ιουλίου 1993 για το καθεστώς της ελάχιστης τιμής κατά την εισαγωγή για ορισμένα κόκκινα φρούτα καταγωγής Ουγγαρίας, Πολωνίας, Τσεχικής Δημοκρατίας, Σλοβακικής Δημοκρατίας, Ρουμανίας και Βουλγαρίας (1), και ιδίως το άρθρο 3,
Εκτιμώντας:
ότι, μετά την υπογραφή των συμφωνιών σύνδεσης με τη Ρουμανία και τη Βουλγαρία, το Συμβούλιο αποφάσισε να επεκταθεί σ' αυτές τις δύο χώρες το καθεστώς ελάχιστων τιμών κατά την εισαγωγή για ορισμένα κόκκινα φρούτα, το οποίο εφαρμοζόταν ήδη σε άλλες χώρες της Ανατολικής Ευρώπης- ότι το Συμβούλιο, με τον κανονισμό (ΕΟΚ) αριθ. 1988/93, κατάργησε τον κανονισμό (ΕΟΚ) αριθ. 1333/92 του Συμβουλίου της 18ης Μαΐου 1992 σχετικά με το καθεστώς ελαχίστων τιμών κατά την εισαγωγή για ορισμένα κόκκινα φρούτα καταγωγής Ουγγαρίας, Πολωνίας και Τσεχοσλοβακίας (2) για να θεσπίσει με ένα νέο κείμενο το καθεστώς που εφαρμόζεται στο σύνολο των σχετικών χωρών της Ανατολικής Ευρώπης- ότι πρέπει να ληφθούν υπόψη οι σχετικές επιπτώσεις στις λεπτομέρειες εφαρμογής-
ότι, λόγω της επέκτασης του καθεστώτος ελάχιστης τιμής σε ένα νέο προϊόν, δηλαδή στις νωπές φράουλες που προορίζονται για μεταποίηση, είναι σκόπιμο να ορισθεί ως ημερομηνία έναρξης της περιόδου εμπορίας η 1η Μαΐου, οπότε η εν λόγω περίοδος λήγει στις 30 Απριλίου-
ότι στο άρθρο 1 του κανονισμού (ΕΟΚ) αριθ. 1988/93 καθορίζονται τα στοιχεία τα οποία λαμβάνονται υπόψη για τον καθορισμό της ελάχιστης τιμής κατά την εισαγωγή- ότι ορισμένα από τα στοιχεία αυτά χρήζουν διευκρινίσεως-
ότι, βάσει των συμφωνιών συνδέσεως που υπεγράφησαν με την Ουγγαρία, την Πολωνία, την Τσεχική και Σλοβακική Ομοσπονδιακή Δημοκρατία, τη Ρουμανία και τη Βουλγαρία, η τήρηση των τιμών αυτών πρέπει να εξακριβώνεται σε τακτά χρονικά διαστήματα με αναφορά σε ορισμένα κριτήρια- ότι πρέπει να αποφευχθούν οι υπερβολικές πτώσεις των τιμών κατά την εισαγωγή εφαρμόζοντας μέτρα με τα οποία θα διασφαλισθεί η τήρηση της ελάχιστης τιμής κατά την εισαγωγή-
ότι, βάσει των στοιχείων που αναφέρονται στο άρθρο 1 του κανονισμού (ΕΟΚ) αριθ. 1988/93 και καθορίζονται στον παρόντα κανονισμό, πρέπει να καθορισθεί μια ελάχιστη τιμή κατά την εισαγωγή για την περίοδο 1993/94 για τα προϊόντα που αναφέρονται στο παράρτημα του εν λόγω κανονισμού-
ότι η Επιτροπή Διαχείρισης Οπωροκηπευτικών και Μεταποιημένων Προϊόντων με βάση τα Οπωροκηπευτικά δεν διατύπωσε γνώμη εντός της προθεσμίας που όρισε ο πρόεδρος της,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Για τον καθορισμό της ελάχιστης τιμής κατά την εισαγωγή, νοούνται ως:
- "τιμές κοινοτικών προϊόντων και προϊόντων εισαγομένων από τις εν λόγω τρίτες χώρες", ο σταθμισμένος μέσος όρος αυτών κατά την προηγούμενη τριετία,
- "γενική εξέλιξη της κοινοτικής αγοράς", η εξέλιξη των μεριδίων της αγοράς των κοινοτικών και εισαγομένων προϊόντων καθώς και η εξέλιξη της χρήσεως των διαφόρων παρουσιάσεων του ιδίου προϊόντος.
Άρθρο 2
Κατά τη διάρκεια της περιόδου εμπορίας η οποία εκτείνεται από 1ης Μαΐου έως 30 Απριλίου του επομένου έτους, η τήρηση της ελάχιστης τιμής κατά την εισαγωγή για καθένα προϊόν ελέγχεται σύμφωνα με το άρθρο 3.
Άρθρο 3
Ο έλεγχος της τηρήσεως της ελάχιστης τιμής κατά την εισαγωγή πραγματοποιείται για κάθε ένα από τα προϊόντα που απαριθμούνται στο παράρτημα με αναφορά στα ακόλουθα κριτήρια:
- για κάθε ένα από τα τρίμηνα της περιόδου εμπορίας, η μέση μοναδιαία αξία του εισαγομένου προϊόντος κατά τη διάρκεια του τριμήνου δεν πρέπει να είναι χαμηλότερη από την καθορισθείσα ελάχιστη τιμή κατά την εισαγωγή,
- για κάθε περίοδο δύο εβδομάδων, η μέση μοναδιαία αξία του εισαγομένου προϊόντος κατά τη διάρκεια του δεκαπενθημέρου δεν πρέπει να είναι χαμηλότερη από το 90 % της καθορισθείσας ελάχιστης τιμής κατά την εισαγωγή, εφόσον οι εισπραχθείσες ποσότητες κατά τη διάρκεια της περιόδου αυτής δεν είναι χαμηλότερες από το 4 % των μέσων εισαγωγών κατά τη διάρκεια των τριών τελευταίων περιόδων, για το εν λόγω προϊόν.
Άρθρο 4
Όταν από τον έλεγχο αυτό διαπιστώνεται ότι δεν έχει τηρηθεί ένα τουλάχιστον από τα κριτήρια που αναφέρονται στο άρθρο 3, η Επιτροπή μπορεί να εφαρμόσει τα μέτρα που αναφέρονται στο άρθρο 2 του κανονισμού (ΕΟΚ) αριθ. 1988/93 για ανωτάτη περίοδο αντιστοίχως τριών μηνών ή δύο μηνών ανάλογα με το αν πρόκειται για το πρώτο ή το δεύτερο από τα κριτήρια αυτά.
Άρθρο 5
Για την περίοδο που λήγει στις 30 Απριλίου 1994, οι ελάχιστες τιμές κατά την εισαγωγή για κάθε ένα από τα προϊόντα που περιλαμβάνονται στο παράρτημα του κανονισμού (ΕΟΚ) αριθ. 1988/93 που κατάγονται από την Ουγγαρία, την Πολωνία, την Τσεχική Δημοκρατία, τη Σλοβακική Δημοκρατία, τη Ρουμανία και τη Βουλγαρία, εμφαίνονται στο παράρτημα του παρόντος κανονισμού.
Άρθρο 6
Ο κανονισμός (ΕΟΚ) αριθ. 1349/93 της Επιτροπής (3) καταργείται.
Άρθρο 7
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται στις εισαγωγές προϊόντων καταγωγής Βουλγαρίας από την ημερομηνία έναρξης εφαρμογής της ενδιάμεσης συμφωνίας με τη χώρα αυτή. Η ημερμομηνία αυτή θα δημοσιευθεί από την Επιτροπή.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 28 Ιουλίου 1993.

Labels: 2
18
17